Lännen Media: EU-miljardit eivät ole puhdistaneet Itämerta

STT

EU:n tilintarkastajat antavat tylyn arvion Itämeren puhdistamisen hyväksi tehdyistä toimista, kertoo Lännen Media.

Tilintarkastajien raportin mukaan Itämeren rehevöityminen jatkuu, vaikka EU antanut miljardeja euroja meren tilaa parantaviin hankkeisiin.

- Tarkastus osoittaa, että Itämeren eteen pitää tehdä huomattavasti enemmän töitä. Toimien pitää olla kohdistetumpia ja niitä pitää tehdä yhteistyössä Venäjän kanssa, sanoo Itämeri-tarkastuksesta vastannut EU:n tilintarkastustuomioistuimen suomalaisjäsen Ville Itälä.

Esimerkiksi jätevesi-investointeja EU on rahoittanut viidessä Itämeren valtiossa lähes viidellä miljardilla. Tarkastuksen mukaan jätevedenpuhdistamojen rakentaminen on kuitenkin ollut liian hidasta. Lisäksi esimerkiksi Puolassa kaikkia jätevedenpuhdistamoja ei ole edes liitetty viemäriverkkoihin.